En gruppe forældre til børn på Onsild Skole forsøger at starte en privatskole. De vil ikke sende deres børn i skole i Hobro, når Onsild Skole lukker næste sommer. - Når man tænker på transporten fra Onsild til Hobro. Og så det kaos, der er ved skolen i Hobro, når man skal aflevere og modtage børn. Det havde vi ikke lyst til, siger Brita Nyrup Johnsen, der er en af forældrene bag forslaget til den nye skole. Skolen skal hedde Mariagerfjord Idrætsskole og have elever på klassetrinene 0. til 8. klasse. Privatskolen skal efter planen samarbejde med Mariagerfjord Idrætsefterskole med både undervisning og lokaler. Gruppen af forældre bag den nye skole har lavet en midlertidig bestyrelse på seks personer, der leder arbejdet indtil en endelig konstituering af en bestyrelse for skolen. Det sker i starten af det nye år. Forældregruppen forhandler nu med kommunen om at bruge den nuværende Onsild Skoles lokaler til den nye skole. Privatskolen bliver præsenteret på et borgermøde i Onsild Skoles Gymnastiksal på onsdag klokken 19.00. - Nu glæder vi os bare sådan til at fortælle om den nye skole til alle forældrene, siger Brita Nyrup Johnsen.

Referat:
Sidst i august besluttede Mariagerfjord Kommune at lukke Onsild Skole. Nu planlægger en gruppe forældre at starte en privatskole.